钦定古今图书集成/明伦汇编/氏族典/第197卷 > 《廖用贤尚友录》 > 桥元
## 钦定古今图书集成/明伦汇编/氏族典/第197卷 > 《廖用贤尚友录》 > 桥元

按《后汉书桥元传》：“元字公祖，梁国睢阳人也。少为县
功曹。时豫州刺史周景行部到梁国，元谒景，言陈相
羊昌罪恶，乞为部陈从事，穷案其奸。景壮元意，署而
遣之。元到，悉收昌宾客，具考臧罪。昌素为大将军梁
冀所厚，冀为驰檄救之。景承旨召元，元还檄不发，案
之益急。昌坐槛车征元由是著名。举孝廉，补洛阳左”
尉。时梁不疑为河南尹，元以公事当诣府受对，耻为
所辱，弃官还乡里。后四迁为齐相，坐事为《城旦刑》竟
征，再迁上谷太守，又为汉阳太守。后谢病免。复公车
征为司徒长史，拜将作大匠。桓帝末，鲜卑、南匈奴及
高句骊嗣子伯固并畔为寇钞，四府举元为度辽将
军，督诸将讨击，伯固等皆破散退走。在职三年，边境
安静。灵帝初，征入为河南尹，转少府、大鸿胪。建宁三
年，迁司空，转司徒。称疾上疏，引众灾以自劾，遂策罢。
岁馀，拜尚书令。时太中大夫盖升与帝有旧恩，前为
南阳太守，臧数亿以上。元奏免升禁锢，没入财贿。帝
不从，而迁升侍中。元托病免，拜光禄大夫。光和元年，
迁太尉，数月，复以疾罢，拜太中大夫，就医里舍。六年
卒，时年七十五。